# Maria Assumpció Català i Poch

Maria Assumpció Català i Poch (Barcelona, 14 de juliol de 1925 - 3 de juliol de 2009) fou una matemàtica i astrònoma catalana. Va ser la primera dona a obtenir el doctorat en Matemàtiques per la Universitat de Barcelona, l'any 1970.

## Biografia

Nascuda a Barcelona, la seva família es va traslladar a Montblanc, on el seu pare treballava, i allà va començar els seus estudis primaris. De tornada a Barcelona va anar a una escola de monges i, després de la guerra civil, va acabar el batxillerat a l'Institut Maragall.De 1947 a 1952 va estudiar Ciències matemàtiques a la Facultat de Ciències de la Universitat de Barcelona i després hi va fer el doctorat.
Mentre feia el doctorat va començar la seva activitat docent que va continuar fins a 1991. Començà com a ajudanta de la Secció d'Astronomia del Seminari Matemàtic de Barcelona, lligat al Patronat Alfons el Savi del CSIC. Posteriorment, va treballar a l'Institut Henri Poincaré i al Laboratori de Dinàmica i Estadística Estel·lars, i també va col·laborar amb la Càtedra especial de Tecnologies de l'Espai de la Universitat Politècnica de Catalunya.
El 1970 fou la primera dona a obtenir el doctorat en Matemàtiques per la Universitat de Barcelona, amb la tesi Contribució a l'estudi de la dinàmica dels sistemes estel·lars a simetria cilíndrica, i va ser professora de matemàtiques i astronomia a la Universitat de Barcelona. Va dur a terme observacions sistemàtiques de taques solars durant més de trenta anys i va representar l'estat espanyol a la Unió Astronòmica Internacional.

## Reconeixements

El 21 d'abril de 2009, uns mesos abans de morir, va rebre la Creu de Sant Jordi.
El 4 de març de 2016 es va batejar amb el seu nom el telescopi ubicat al Centre d'Observació de l'Univers, al Parc Astronòmic Montsec.
L'any 2017 el consell plenari del districte de l'Eixample de Barcelona va decidir elevar a la Comissió del Nomenclàtor la proposta d'identificar amb el seu nom un interior d'illa. El 21 d'abril de 2018 es va descobrir la placa de l'interior d'illa que duu el seu nom.

## Referències

* ↑ Galeria de Científics Catalans. «Assumpció Català i Poch». Institut d'Estudis Catalans. [Consulta: 3 juliol 2014].
* ↑ «Maria Assumpció Català i Poch». Gran Enciclopèdia Catalana. Barcelona: Grup Enciclopèdia Catalana.
* 1 2 Ribas Rubio, Salvador José. «Any Assumpció Català i Poch». Divulcat, 24-02-2025. [Consulta: 2 març 2025].
* ↑ Puig Aguilar, Roser; Jordi Nebot, Carme «Professor Maria Assumpció Català Poch (1925–2009)». Contributions to Science, 5, 2009, pàg. 203-208. DOI: 10.2436/20.7010.01.77. ISSN: 2013-410X.
* ↑ Márquez, Isabel «Maria Assumpció Catalá i Poch, astrónoma pionera» (en castellà). El País [Madrid], 09-07-2009. ISSN: 1134-6582 [Consulta: 14 juliol 2021].
* ↑ «Telescopi ‘Assumpció Català’: el primer amb nom de dona». Universitat de Barcelona, 04-03-2016. [Consulta: 3 març 2016].
* ↑ «Astrònoms reunits en el bateig del telescopi Assumpció Català». ParcAstronòmic del Montsec. [Consulta: 5 març 2016].
* ↑ «Tres barcelonines donaran nom a diferents espais de l'Eixample». betevé Web, 22-07-2017. [Consulta: 23 juliol 2017].
* ↑ «El nomenclàtor de l'Eixample incorpora dos nous noms de dona». Ajuntament de Barcelona, 23-04-2018. Arxivat de l'original el 2021-07-13. [Consulta: 13 juliol 2021].

## Enllaços externs

* Comunicacions UB Arxivat 2018-05-05 a Wayback Machine..
* Pàgina de Maria Assumpció Català Poch (1925-2009) a la Facultat de Física de la Universitat de Barcelona.